Puolustusvoimien uudistettu yleinen palvelusohjesääntö astuu voimaan ensi vuoden alussa, Ruotuväki lehti kertoo.

Uudessa säännöstössä esimerkiksi hiustyyli ja ulkoasu määritellään aikaisempaa tarkemmin.

Everstiluutnantti Pekka Halonen kertoo lehden haastattelussa, että hiusten räikeä värjääminen kielletään.

Myös kaikki huomiota herättävät erikoishiusmallit kuten irokeesi ja hiuskuviot kielletään epäsopivina. Partaa tai viiksiä ei armeijan riveissä sallita jatkossakaan.

Pekka Halonen toteaa Ruotuväelle myös, että uudessa palvelusohjesäännössä sotilaspuvun käyttö on kiellettyä puoluepoliittisessa toiminnassa, vaalimainonnassa ja mielenosoituksissa.

- Sen käyttöä ei pidetä suotavana vapaa-ajalla tapahtuvissa mielipiteenilmaisun kaltaisissa tilaisuuksissa.

Viime kesänä ylikersantti Juho Pylvänäinen osallistui sotilaspuvussa Helsingin pride-kulkueeseen, mikä herätti runsaasti huomiota. Puolustusvoimat totesi ensin, ettei virkapuvussa ollut suotavaa osallistua pride-tapahtumaan.

Tämän jälkeen sen kanta kuitenkin lieveni. Viestintäjohtaja Jan Engström totesi tuolloin, että puolustusvoimien lausunto oli tarpeettoman tiukka ja pride-kulkueeseen osallistuminen virkapuvussa on jokaisen omassa harkinnassa.

Jatkossa myös vuoteet sijataan vasta aamiaisen jälkeen. Tämä mahdollistaa Pekka Halosen mukaan vuodevaatteiden ja tuvan tuulettumisen.

- Päiväpeite taitellaan siististi kaappiin, sängynpäätyyn tai jakkaralle. Päiväpeitteen taittelusta ja säilyttämisestä on oltava yhtenäinen käytäntö perusyksikössä, Halonen kertoo Ruotuväelle.

Jatkossa sotilaspuvun käyttö on kiellettyä puoluepoliittisessa toiminnassa, vaalimainonnassa ja mielenosoituksissa. AOP

Lähde: Ruotuväki